钦定古今图书集成/明伦汇编/官常典/第747卷 > 李呈醇〈族弟三喜〉
## 钦定古今图书集成/明伦汇编/官常典/第747卷 > 李呈醇〈族弟三喜〉

按《曲阳县志》：“呈醇，字含真，补邑诸生，以孝友称。性侠
烈，胆力过人，能驰射。崇祯戊寅之乱，文德村在城东
南十里，众心汹汹，未知所避。李氏父子兄弟谋曰：‘护
家口宜城，固乡里宜村。今村势在先，掠城即不可知，
或万有一全，且令妇女心有所恃也’。呈醇慨然曰：‘吾
与兄偕往’。”乃率壮士，夜挟弓刀，护众西行。及十里墩，
哨兵突至，族弟李三喜应弦毙焉。众欲窜，呈醇厉声
止之曰：“势已至此，窜何往？”又度城已不能至，则约众
渡河而南，遂抵村无恙，父子兄弟悲且喜。越三日，骤
闻马嘶，出视之，则老营掠境，村人星散矣。遂举家走，
仓皇中父弟被执，兄不知所之。时呈醇犹守西楼，见
父弟为所执，一跃而下，入队夺之与俱。执甲者拥之
去，大骂曰：“吾不与汝共天，头可断，身不随汝也！”夺其
刀，自刭于家之南园。